《八宝玉交枝 咏寒灯用《湘瑟词》韵》
清代·王策

萤点衔红，豆光沉黝，耿耿闪残乡梦。趁著矮墙月黑淡，写个影儿相共。

当初豪纵。向翠蜡光中，看穷花市珠帘缝。还记照妆钗卸，映窗笙弄。

而今憔悴，残书穿壁偷诵。破檐风又吹动。况连夜、湿凝寒重。

青焰小、倍将愁送。便结就、玉虫珠凤。泪波只伴兰膏冻。

想黯黯偏荷，前身的是悲秋种。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。